Kavetuna sê oor verpleegpyne - Gesondheid - Republikein
Tuesday, June 19th, 07:53:36
Kavetuna sê oor verpleegpyne
N$55 miljoen benodig
14 June 2018 | Gesondheid
Dit was nooit die plan vir buite­landse verpleegpersoneel om die brood uit Namibiërs se monde te steel nie.
Buitendien was die voorneme eweneens nie om dié kundiges vir altyd in Namibië in diens te hê nie.
Só het die adjunkminister van gesondheid en maatskaplike dienste, me. Juliet Kavetuna, Dinsdagmiddag in die Nasionale Vergadering (NV) wal gegooi.
Sy het terselfdertyd onthul die ministerie het geen aansoek van enige afgestudeerde Namibiese verpleegstudent wat tydens 2017 of daarvoor gegradueer het nie. Hulle het wel aansoeke van 320 mense ontvang wat eers in April vanjaar graad gevang het.
In die lig van 'n wêreldwye afname in gesondheidswerkers neem Namibië die krisis van werklose verpleegkundiges ernstig op, het Kavetuna gesê.
Dít kom nadat die leier van die amptelike opposisie, mnr. McHenry Venaani, die regering hieroor voor stok gekry het.
In dié stadium is daar 129 000 verpleegkundiges by die Raad vir Gesondheidsberoepe in Namibië geregistreer.
Dit bring mee dat verpleegkundiges die meerderheid van gesondheidswerkers landswyd uitmaak, sê Kavetuna.
Die ministerie van gesondheid en maatskaplike dienste het tans vakatures vir 387 ingeskrewe verpleegkundiges.
Daar is volgens haar ongeveer N$23 miljoen beskikbaar om 151 van dié poste te vul.
Vir die oorblywende 236 poste word bykans N$36 miljoen benodig.
Wat geregistreerde ­verpleegkundiges betref, sê ­Kavetuna 215 mense het om 211 bestaande betrekkings aansoek gedoen.
Daar is sowat N$28 miljoen beskikbaar om 125 van dié vakatures te finansier. Vir die res – 86 poste – sal daar nog ongeveer N$19 miljoen gevind moet word.
Teen September vanjaar sal 217 geregistreerde verpleegstudente na verwagting hul studies voltooi. “Hierdie aantal gegradueerdes sal teen daardie tyd die aantal vakatures ver oorskry,” sê sy.
Volgens haar werp hulle tans alles in die stryd om poste te skep. “Trouens, 99 poste is geskep deur amper 213 bestuurs- en administratiewe poste af te skaf om kundiges, soos dokters, verpleegkundiges en ander gesondheidswerkers, te huisves.”
Toe hy vroeër vanjaar die land se begroting in die NV ter tafel gelê het, het die minister van finansies, mnr. Calle Schlettwein, aangekondig N$6,5 miljard word in die huidige boekjaar aan die ministerie van gesondheid en maatskaplike dienste toegeken.
Hy het egter terselfdertyd gewaarsku om die helfte van regeringsinkomste aan staatsdienswerkers se salarisse te bestee, is onvolhoubaar. Namibië het een van die hoogste salarisrekenings ter wêreld.
Volgens Kavetuna beloop die wêreldwye tekort aan verpleegkundiges tans 7,2 miljoen.
Derhalwe is Namibië verplig om kundiges op te lei wat gehaltesorg kan bied en só die stand van gesondheidsake in die land sal verbeter.
Met Namibië se onafhanklikwording is daar met ander lande beraadslaag om hand by te sit met die verplegingtekort wat toe reeds ervaar is.
Naas die verskaffing van personeel het dié lande ook opleiding gebied, het sy gesê.
Die verstandhouding was egter deurgaans duidelik­ – dié was net 'n tussentydse maatreël en in 'n stadium sou Namibiërs die leisels moes oorneem.
Sy sê die ministerie van gesondheid en maat­skaplike dienste verleng nie sonder meer die kon­trakte van buitelandse verpleegpersoneel nie.
“In plaas daarvan word daar gekyk na die behoefte volgens die onderskeie gesondheidsinstellings se aanbevelings.”
Wat sommige gevalle betref, word besluit om sekere mense se dienste te behou vanweë hul kundigheid in onder meer intensiewe sorg, teaterwerk en hantering van kraamgevalle, sê sy.
Weens die geleidelike vermindering van buitelandse personeel staan dié getal tans op 96 verpleegkundiges. Dié mense is kragtens 'n ooreenkoms met die Keniaanse regering in die ministerie se diens. Volgens Kavetuna loop dié kontrak in 2020 ten einde.